আজাৰ নাফিচি

আজাৰ নাফিচি (ফাৰ্চী: آذر نفیسی; জন্ম ১৯৪৮) এগৰাকী ইৰানীয়-আমেৰিকান লেখিকা আৰু ইংৰাজী সাহিত্যৰ অধ্যাপিকা। ইৰানৰ তেহৰানত জন্মগ্ৰহণ কৰা নাফিচিয়ে ১৯৯৭ চনৰ পৰা আমেৰিকা যুক্তৰাষ্ট্ৰত বসবাস কৰি আহিছে আৰু ২০০৮ চনত তেওঁ আমেৰিকাৰ নাগৰিকত্ব লাভ কৰে।

নাফিচিয়ে কেইবাটাও শৈক্ষিক নেতৃত্বৰ ভূমিকা পালন কৰিছে। তাৰ ভিতৰত জনছ হপকিন্স বিশ্ববিদ্যালয়ৰ স্কুল অৱ এডভান্সড ইণ্টাৰনেশ্যনেল ষ্টাডিজ (SAIS) ডায়লগ প্ৰজেক্ট এণ্ড কালচাৰেল কনভাৰ্চেচনৰ সঞ্চালিকা, জৰ্জটাউন ৱালছ স্কুল অৱ ফৰেন চাৰ্ভিচৰ শতবৰ্ষীয় ফেলো আৰু অক্সফৰ্ড বিশ্ববিদ্যালয়ৰ ফেলো আছিল।

তেওঁ ইৰানৰ এজন প্ৰসিদ্ধ পণ্ডিত, কল্পবিজ্ঞান লেখক আৰু কবি ছৈয়দ নাফিচিৰ ভতিজী। আজাৰ নাফিচি বিশেষভাৱে পৰিচিত তেওঁৰ ২০০৩ চনৰ গ্ৰন্থ ৰিডিং ললিতা ইন তেহৰান: এ মেমইৰ ইন বুক্সৰ বাবে। এই কিতাপখনে ১১৭ সপ্তাহ ধৰি ‘দ্য নিউয়ৰ্ক টাইমছ’ৰ বেষ্ট চেলাৰ তালিকাত স্থান লাভ কৰিছিল আৰু ২০০৪ চনত বুকচেন্সৰ পৰা ‘নন-ফিকচন বুক অৱ দ্য ইয়াৰ’ বঁটাকে ধৰি কেইবাটাও সাহিত্য বঁটা লাভ কৰিছিল।

ৰিডিং ললিতা ইন তেহৰানৰ উপৰিও নাফিচিয়ে থিংছ আই হেভ বিন ছাইলেন্ট এবাউট: মেমৰিজ অৱ এ প্ৰডিগেল ডটাৰ, দ্য ৰিপাব্লিক অৱ ইমাজিনেশ্যন: আমেৰিকা ইন থ্ৰী বুক্স আৰু দ্যাট আডাৰ ৱৰ্ল্ড: নাবোকভ এণ্ড দ্য পাজল অৱ এক্সাইল আদি গ্ৰন্থ ৰচনা কৰিছে। তেওঁৰ শেহতীয়া কিতাপ ৰিড ডেঞ্জাৰাছলি: দ্য চাবভাৰ্চিভ পাৱাৰ অৱ লিটাৰেচাৰ ইন ট্ৰাবলড টাইমছ ২০২২ চনৰ ৮ মাৰ্চত প্ৰকাশ পাইছিল।

২০২৪ চনত পৰিচালক ইৰান ৰিকলিছে ৰিডিং ললিতা ইন তেহৰানক চলচ্চিত্ৰ ৰূপ দিয়ে। ছবিখনত নাফিচিৰ চৰিত্ৰত অভিনয় কৰিছে ইৰানৰ অন্যতম জনপ্ৰিয় অভিনেত্ৰী গোলশিফতেহ ফাৰাহানীয়ে। ছবিখনৰ অন্যান্য অভিনয় শিল্পীসকলৰ ভিতৰত জাৰ আমিৰ ইব্ৰাহিমী আৰু মিনা কাভানী অন্যতম।

প্ৰাৰম্ভিক জীৱন আৰু শিক্ষা

নাফিচিৰ জন্ম হৈছিল ইৰানৰ তেহৰানত। তেওঁ নেঝাত আৰু আহমদ নাফিচিৰ কন্যা। আহমদ নাফিচি ১৯৬১ চনৰ পৰা ১৯৬৩ চনলৈ তেহৰানৰ মেয়ৰ আছিল আৰু সেই সময়ত তেওঁ এই পদত নিযুক্ত হোৱা আটাইতকৈ কম বয়সীয়া ব্যক্তি আছিল। ১৯৬৩ চনত তেওঁৰ মাতৃ ৰাষ্ট্ৰীয় পৰামৰ্শদাতা সভালৈ নিৰ্বাচিত হোৱা প্ৰথমটো মহিলা দলৰ সদস্য আছিল।

নাফিচি তেহৰানতে ডাঙৰ-দীঘল হৈছিল, কিন্তু ১৩ বছৰ বয়সত তেওঁ পঢ়া-শুনা শেষ কৰিবলৈ ইংলেণ্ডৰ লেংকাষ্টাৰলৈ যায়। ইয়াৰ পিছত তেওঁ ছুইজাৰলেণ্ডলৈ যায় আৰু ১৯৬৩ চনত কিছু সময়ৰ বাবে ইৰানলৈ ঘূৰি আহে। তেওঁ ওকলাহোমা বিশ্ববিদ্যালয়ৰ পৰা ইংৰাজী আৰু আমেৰিকান সাহিত্যত ডিগ্ৰী সম্পূৰ্ণ কৰে আৰু ডক্টৰেট (Ph.D.) ডিগ্ৰী লাভ কৰে।

ইৰানৰ বিপ্লৱৰ পিছত ১৯৭৯ চনত নাফিচি ইৰানলৈ ঘূৰি আহে আৰু তেহৰান বিশ্ববিদ্যালয়ত ইংৰাজী সাহিত্য অধ্যাপনা কৰিবলৈ আৰম্ভ কৰে। ১৯৮১ চনত বাধ্যতামূলক ইছলামিক ওৰণি ল’বলৈ অস্বীকাৰ কৰাৰ বাবে তেওঁক বিশ্ববিদ্যালয়ৰ পৰা বহিষ্কাৰ কৰা হয়। কেইবছৰমানৰ পিছত, উদাৰীকৰণৰ সময়ছোৱাত তেওঁ আল্লামেহ তাবা তাবা ই বিশ্ববিদ্যালয়ত অধ্যাপনা কৰিবলৈ লয়। ১৯৯৫ চনত নাফিচিয়ে নিজৰ পদৰ পৰা পদত্যাগ কৰিব বিচাৰিছিল, কিন্তু বিশ্ববিদ্যালয়ে তেওঁৰ পদত্যাগ পত্ৰ গ্ৰহণ কৰা নাছিল। বাৰে বাৰে কামলৈ নোযোৱাৰ বাবে অৱশেষত তেওঁলোকে নাফিচিক বহিষ্কাৰ কৰে, কিন্তু তেওঁক পদত্যাগ কৰাৰ সুযোগ নিদিলে।

১৯৯৫ চনৰ পৰা ১৯৯৭ চনлৈ নাফিচিয়ে প্ৰতি বৃহস্পতিবাৰে পুৱা কেইবাগৰাকীও ছাত্ৰীক নিজৰ ঘৰত নিয়মীয়া বৈঠকত মিলিত হ’বলৈ আমন্ত্ৰণ জনাইছিল। তাত তেওঁলোকে উত্তৰ-বিপ্লৱী ইৰানীয় সমাজত মহিলা হিচাপে তেওঁলোকৰ স্থানৰ বিষয়ে আলোচনা কৰিছিল। তেওঁলোকে ‘ললিতা’ আৰু ‘মেডাম বভেৰী’ৰ দৰে চৰকাৰৰ দ্বাৰা বিতৰ্কিত বুলি বিবেচিত কিছুমান সাহিত্যিক কৃতি অধ্যয়ন কৰিছিল। ইয়াৰ উপৰিও তেওঁ এফ স্কট ফিটজেৰাল্ড, হেনৰী জেমছ আৰু জেন অস্টিনৰ উপন্যাসসমূহ পঢ়ুৱাইছিল আৰু আধুনিক ইৰানীয় দৃষ্টিকোণৰ পৰা সেইবোৰ বুজিবলৈ আৰু ব্যাখ্যা কৰিবলৈ চেষ্টা কৰিছিল।

বিপ্লৱৰ পিছত ১৮ বছৰ ধৰি ইৰানত থকাৰ পিছত নাফিচিয়ে ১৯৯৭ চনৰ ২৪ জুনত আমেৰিকা যুক্তৰাষ্ট্ৰলৈ ঘূৰি আহে আৰু বৰ্তমানো তাতেই বসবাস কৰি আছে।

টোকা

তথ্যসূত্ৰ

বাহ্যিক সংযোগ

Official Website
Azar Nafisi on The Forum
Random House author biography
at LIVE from the New York Public Library, February 21, 2008
Lust for life by Azar Nafisi, The Guardian, July 1, 2006.
Azar Nafisi speaks at the National Book Festival in 2004
Breaking barriers in books
Azar Nafisi speaks on Crossing the s: Western Fictions and Iranian Realities
Nafisi's Dialogue Project
Azar Nafisi by Robert Birnbaum, Identity Theory, February 5, 2004.
Sorry, Wrong Chador by Karl Vick, The Washington Post, July 19, 2004; Page C01.
Transcript of Nafisi's interview with David Brancaccio on PBS's Now
DW-WORLD.DE on Azar Nafisi
Nafasi on how the world misperceives Muslim women, in conversation with Big Think.
Audio: Azar Nafisi in conversation on the BBC World Service discussion show The Forum
"Native Informer" – Jacobin interview

REVIEW : The Republic of Imagination

শ্ৰেণী:ইৰানৰ ব্যক্তি
শ্ৰেণী:লেখিকা